Presidensie klap vure doodWladimir Poetin (Desember 2017) Foto: AP Photo/Ivan Sekretarev Die presidensie moes laat Dinsdagaand gerugte in die kiem smoor wat verband hou met die Russiese pres. Wladimir Poetin en pogings dat pres. Jacob Zuma van plan is om van sy adjunk, Cyril Ramaphosa, ontslae te raak. Dr. Bongani Ngqulunga, die presidensie se woordvoerder, het in afsonderlike verklarings albei gerugte ten sterkste ontken. “Die berigte in die media dat Zuma vir Ramaphosa wil afdank en met Nkosazana Dlamini-Zuma vervang is belaglik, verregaande en ongegrond,” het Ngqulunga gesê. Die SAKP het Zuma vroeër die dag uitgedaag om dié bewerings dringend te bevestig of te ontken en het ook ŉ beroep op die ANC gedoen om Zuma af te dank indien hy weier om vrywillig uit te tree. Ngqulunga het ook gerugte dat Poetin op pad is na Suid-Afrika, as fopnuus afgemaak. “ŉ Valse verklaring wat onder die presidensie se naam op sosiale media versprei is, beweer die Russiese president kom van 8 tot 11 Februarie op ŉ staatsbesoek na Suid-Afrika,” het Ngqulunga gesê. “Daar is nie ŉ staatsbesoek van pres. Poetin dié week nie en die presidensie het nie so ŉ verklaring uitgereik nie.”